RO Jurnalul Oficial al Uniunii Europene C 289/29

Publicarea unei cereri în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor georgafice și a denumirilor de origine ale produselor agricole și alimentare

(2007/C 289/16)

Prezenta publicare conferă dreptul de opoziție la cererea de înregistrare, în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări.

FIȘĂ REZUMAT

REGULAMENTUL (CE) NR. 510/2006 AL CONSILIULUI

„CHOURIÇO AZEDO DE VINHAIS” sau „AZEDO DE VINHAIS” sau „CHOURIÇO DE PÃO DE VINHAIS”

Nr. CE: PT/PGI/005/0458/20.04.2005

DOP ( ) IGP ( X )

Această fișă rezumat prezintă cu titlu informativ principalele elemente ale caietului de sarcini al produsului.

1. Autoritatea competentă din statul membru:

Denumire: Gabinete de Planeamento e Políticas Adresă: Rua Padre António Vieira, n.o 1-8o P-1099-073 Lisboa Telefon (351) 213 819 300 Fax (351) 213 876 635 E-mail: gppaa@gppaa.min-agricultura.pt

2. Grup:

Denumire: ANCSUB — Associação Nacional de Criadores de Suínos de Raça Bísara Adresă: Edifício da Casa do Povo — Largo do Toural P-5320-311 Vinhais Telefon (351) 273 771 340 Fax (351) 273 770 048 E-mail: ancsub@bisaro.info Componență: Producători/prelucrători ( X ) Alte categorii ( )

3. Tipul produsului:

Clasa 1.2: Produse pe bază de carne (fiartă, sărată, afumată)

4. Caiet de sarcini:

[rezumatul cerințelor prevăzute la articolul 4 alineatul (2) din Regulamentul (CE) nr. 510/2006]

4.1. Denumire: „Chouriço Azedo de Vinhais” sau „Azedo de Vinhais” sau „Chouriço de Pão de Vinhais”

4.2. Descriere: Cârnat afumat, din carne și grăsime provenind de la porci din rasa Bisaro sau dintr-o rasă încrucișată care trebuie să fie 50 % Bisaro (animale F1, rezultând din încrucișarea de animale din rasa Bisaro în linie pură, înscrise în registrul genealogic, cu porci din alte rase), pâine de grâu din regiune și ulei de Trás-os-Montes (indispensabile pentru gustul și textura specifice pe care le conferă produsului), cu care se umple un intestin gros de porc. La un capăt al intestinului se face un nod sau o cusătură, apoi intestinul este răsucit și se mai face un nod sau două, după care este umplut și cealaltă extremitate se leagă cu un fir de bumbac. Cârnatul are o formă cilindrică, este drept și are o lungime medie de 20-25 cm, un diametru de 7-10 cm și o culoare galben-maronie. Interiorul are aceeași culoare galben-maronie și are un aspect omogen la tăiere. Masa finală este de aproximativ 300 g.

4.3. Aria geografică: Datorită metodei de producție tradiționale, surselor de nutriție a animalelor, priceperii tradiționale a populației locale în materie de creștere a animalelor și condițiilor edafice necesare pentru elaborarea bazei alimentare utilizate pentru obținerea materiei prime de o indiscutabilă calitate distinctivă, aria în care se nasc, sunt crescuți, îngrășați, sacrificați și tranșați porcii din rasa Bisaro și din rasele încrucișate, folosiți la producerea de „Chouriça Doce de Vinhais”, este delimitată de comunele Alfândega da Fé, Bragança, Carrazeda de Anciães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso e Vinhais, de districtul Bragança și de comunele Concelhos de Alijó, Boticas, Chaves, Mesão Frio, Mondim de Basto, Montalegre, Murça, Régua, Ribeira de Pena, Sabrosa, Santa Marta de Penaguião, Valpaços, Vila Pouca de Aguiar și Vila Real, în districtul Vila Real, deoarece doar în această zonă există baza nutritivă și competențele necesare de creștere a animalelor. Având în vedere condițiile climatice speciale necesare pentru prepararea de Chouriço Azedo de Vinhais, priceperea oamenilor și metodele locale folosite, constante și statornice, aria geografică de prelucrare se limitează la comunele Alfândega da Fé, Bragança, Carrazeda de Ansiães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso și Vinhais în districtul Bragança.

4.4. Dovada originii: Chouriço Azedo de Vinhais se poate prepara doar în unități de prelucrare autorizate corespunzător, situate în cadrul ariei de prelucrare menționate. Întregul proces de fabricație se supune unui sistem de control riguros, asigurându-se astfel trasabilitatea completă a produsului. Materia primă provine de la porci din rasa Bisaro înscriși în registrul zootehnic al rasei sau din porci rezultați din încrucișări (F1) de animale, dintre care unul dintre progenitori este de rasă Bisaro înscris în registrul zootehnic al animalelor adulte, și crescuți în exploatații agricole și de creștere a animalelor, care dispun de o suprafață compatibilă cu sistemele agricole tradiționale semi-extensive și cu capacitatea de a furniza surse de nutriție tradițională. Este de menționat faptul că porcii consumă mari cantități de castane, ceea ce oferă cărnii calitățile sale organoleptice foarte distinctive și ușor de recunoscut. Porcii sunt sacrificați în abatoare autorizate și tranșați în unități autorizate situate, în cazul ambelor procese, în aria geografică a produsului. Prelucrarea se poate desfășura doar în unitățile autorizate de grup, după obținerea aprobării din partea organismului de control. Marca de certificare aplicată pe fiecare bucată este numerotată, asigurându-se trasabilitatea completă până la exploatația agricolă de unde provine produsul. Este posibil să se facă dovada originii produsului în orice etapă a lanțului de producție prin intermediul numărului de serie care trebuie să fie indicat pe marca de certificare.

4.5. Metoda de obținere: Carnea macră, carnea din zona capului, a coastelor și a burții este tăiată în bucăți de dimensiuni medii, se fierbe în sare și apă și se filetează cât mai este fierbinte. Pâinea se taie în felii subțiri fără a se înlătura coaja, apoi se înmoaie în masa de carne. În această masă se adaugă condimente, fâșii de carne, ulei, paprika și usturoi. După încheierea condimentării, se începe imediat umplerea intestinului de porc. Produsul se afumă apoi lent la foc cu lemn de stejar și/sau castan și apoi se lasă la maturat sau stabilizat timp de mai mult de patru săptămâni. „Chouriço Azedo de Vinhais” se comercializează întreg și este întotdeauna preambalat la locul de origine. Pentru ambalare se folosește un material special, care, la contactul cu produsul, este inofensiv și inert într-o atmosferă normală sau controlată sau în vid. Ambalarea se poate efectua doar în aria geografică de prelucrare, pentru a se asigura trasabilitatea și controlul și pentru a preveni orice modificări ale gustului sau ale caracteristicilor microbiologice ale produsului.

4.6. Legătură: Vechimea și importanța creșterii porcilor în această regiune este atestată de existența a diferite sculpturi zoomorfe și de referințe făcute în legătură cu aceste animale în diferite registre ale comunelor din regiune referitoare la taxele pentru porci și produse derivate. Legătura dintre produs și aria geografică se stabilește prin rasa (autohtonă) a animalelor, prin alimentația din produse locale, prin priceperea cu care se selectează bucățile de carne, prin afumarea lentă la foc cu lemn din zonă și printr-un proces de maturare care se produce în locuri foarte răcoroase și uscate din regiune.

4.7. Organism de control:

Denumire: Tradição e Qualidade — Associação Interprofissional para Produtos Agro-Alimentares de Trás-os-Montes Adresă: Av. 25 de Abril, 273 S/L P-5370-202 Mirandela Telefon (351) 278 261 410 Fax (351) 278 261 410 E-mail: tradição-qualidade@clix.pt

Tradição e Qualidade a fost recunoscută ca respectând cerințele standardului 45011:2001.

4.8. Etichetare: Este obligatoriu ca eticheta să conțină următoarea mențiune: „Chouriço Azedo de Vinhais — Indicação Geográfica Protegida”, sigla Comunității și sigla produselor din Vinhais reprodusă mai jos. Pe etichetă trebuie să figureze, de asemenea, marca de certificare, care trebuie să indice denumirea produsului și mențiunea respectivă, denumirea organismului de control și numărul de serie (cod numeric sau alfanumeric, care asigură trasabilitatea produsului).

(1) JO L 93, 31.3.2006, p. 12.